TTCL ดิ่ง 19% วิตกผลงานปี 60 กำไรวูบ-มูลค่างานก่อสร้างลดลง
TTCL ดิ่ง 19% วิตกผลงานปี 60 กำไรวูบ-มูลค่างานก่อสร้างลดลง ณ เวลา 12.28 น. มาอยู่ที่ 9.70 บาท ลดลง 2.30 บาท หรือ 19.17% สูงสุดที่ระดับ 11.40 บาท ต่ำสุดที่ระดับ 9.65 บาท ด้วยมูลค่าซื้อขาย 131.24 ล้านบาท
2 มี.ค. 2561

ผู้สื่อข่าวรายงานว่า ราคาหุ้นบริษัท ทีทีซีแอล จำกัด (มหาชน) หรือ TTCL ณ เวลา 12.28 น. มาอยู่ที่ 9.70 บาท ลดลง 2.30 บาท หรือ 19.17% สูงสุดที่ระดับ 11.40 บาท ต่ำสุดที่ระดับ 9.65 บาท ด้วยมูลค่าซื้อขาย 131.24 ล้านบาท
โดยราคาหุ้นปรับตัวลดลงแรงหลังจาก บมจ.ทีทีซีแอล (TTCL) และบริษัทย่อย ประกาศผลกำไรปี 60 เท่ากับ 52.56 ล้านบาท กำไรต่อหุ้น 0.09 บาท ลดลงจากปีก่อนที่กำไร 400.1 ล้านบาท กำไรต่อหุ้น 0.71 บาท

ทั้งนี้กำไรขั้นต้นของบริษัทเท่ากับ 852 ล้านบาท ลดลง 42% สาเหตุหลักมาจากการลดลงของมูลค่างานก่อสร้างที่อยู่ในมือ และงานที่ได้รับในปี 2560 แต่ยังไม่ได้เริ่มดำเนินงานก่อสร้างอย่างเต็มที่ อย่างไรก็ตามการกลับมาเริ่มดำเนินงานอย่างเต็มประสิทธิภาพของ Ahlone Power Plant ในครึ่งปีหลัง ช่วยให้ผลการดำเนินงานโดยรวมของบริษัทฯปรับตัวดีขึ้น กำไรสุทธิ ลดลง 79% เป็น 95 ล้านบาท สาเหตุมาจากค่าใช้จ่ายในการบริหารเพิ่มขึ้น 13% ซึ่งเกิดจาก TTCL และบริษัทย่อย โดยเฉพาะอย่างยิ่ง Ahlone Power Plant
ขณะที่ผลต่างของอัตราแลกเปลี่ยนจากการแปลงค่างบการเงินติดลบจำนวน 450 ล้านบาท ซึ่งเกิดจากการอ่อนค่าของสกุลเงินดอลลาร์สหรัฐฯระหว่างงวด อันเป็นผลจากการแปลงค่างบการเงินของสาขาในประเทศกาตาร์ติดลบจำนวน 139 ล้านบาท และเงินลงทุนในบริษัทย่อยในต่างประเทศ (กลุ่มบริษัท TTPHD ในประเทศสิงคโปร์) ลดลงจำนวน 311 ล้านบาท จึงส่งผลให้กำไรขาดทุนเบ็ดเสร็จสำหรับงวดติดลบ 354 ล้านบาท อีกทั้งกำไรสุทธิข้างต้นจำนวน 95 ล้านบาท ถูกปันส่วนเป็ฯของบริษัทใหญ่ 53 ล้านบาท